Boko Haram: Minstens 100 ontvoer; 35 doodBoko Haram-militante Foto: bbc.com Minstens 100 vroue en kinders is glo ontvoer en 35 mense is dood toe Boko Haram-militante ŉ afgeleë dorpie in die noordooste van Nigerië ingeval het. Oorlewendes het gesê swaar gewapende militante het by die dorpie Gumsuri ingery gekom, mans bymekaargemaak en hulle koelbloedig geskiet voor hulle die vroue en kinders agterop ŉ vragmotor gedwing het. Daar is teenstrydige berigte oor wanneer die aanval plaasgevind het weens ŉ gebrek aan kommunikasiemiddele sedert ŉ vorige aanval. Volgens twee ooggetuies het dit Vrydag gebeur, maar volgens ander berigte het die aanval Sondag plaasgevind. Gumsuri is ongeveer 50 km van Chibok waar 276 skoolmeisies in April ontvoer is. Ontvoerings en klopjagte duur sedertdien voort terwyl Boko Haram die omliggende dorpies teiken. Bron: BBC, Reuters, The Guardian